¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Casarasiñampi divorciasiñampi (1-12)
-
Jesusajj wawanakaruw bendisi (13-16)
-
Mä qamir jaqew Jesusar jisktʼi (17-25)
-
Reino layku taqe kun apanukuña (26-31)
-
Mayampiw Jesusan jiwäwipat janïräkipan qhanañchasi (32-34)
-
Santiagompi Juanampiw Jesusar mayipjje (35-45)
-
Bartimeo sat juykhu jaqeruw qollasi (46-52)
10 Uka lugarat sartasasti, Judean qorpanakaparuw saräna, Jordán Jawir khurkataru. Mayampiw jaqenakajj jupan ukar tantachasipjjäna, ukatwa jupajj mä kutimpi yatichañ qalltäna, kunjamtï lurirïkäna ukhama.
2 Ukatjja fariseonakaw jupar jakʼachasipjjäna, yantʼañ munasajj akham sasaw jisktʼapjjarakïna: “¿Mä jaqejj warmipat divorciasispa ukhajj walikïskaspati?” sasa.
3 Jupasti sarakïnwa: “¿Moisesajj jumanakar kamsapjjtamsa?” sasa.
4 Jupanakajj akham sapjjarakïnwa: “Warmir khitjjañatak divorcio papel lurañajj walikïskiwa sasaw Moisesajj säna” sasa.
5 Jesusasti sarakïnwa: “Jumanakajj qala chuymanïpjjtawa, ukatwa jupajj uka mandamiento jumanakatak qellqäna.
6 Qalltanjja ‘Diosajj jaqenakarojj chacha warmi luräna.
7 Ukatwa mä chachajj awkiparus taykaparus jaytjjani,
8 panipasti mä jañchikëjjapjjaniwa’. Ukhamasti janiw paninëjjapjjeti, jan ukasti mä jañchikëjjapjjewa.
9 Ukhamajj kuntï Diosajj mä yukur mayachki ukjja, jan khiti jaqes jaljtaypanti” sasa.
10 Utankasipkäna ukhajja, discipulonakajj ukjjatwa jupar jisktʼañ qalltapjjäna.
11 Jupasti sarakïnwa: “Khititejj warmipat divorciaski, ukatsti yaqhampi casaraski ukajja, adulterio juchwa warmip contrajj luri.
12 Mä warmitejj chachapat divorciasisin yaqhampi casaraschi ukhajja, adulterio juchwa luri” sasa.
13 Ukatsti jaqenakajj jupan ukaruw wawanak irpanipjjäna, amparamp loqjjatañapataki, ukampis discipulonakajj uka jaqenakar toqenoqapjjänwa.
14 Uk uñjasasti Jesusajj colerasïnwa, arkirinakaparojj sarakïnwa: “Uka wawanakajj nayan ukar jutasipkpan, jan jarkʼapjjamti. Khitinakatejj aka wawanakjamäpki ukanakankiw Diosan Reinopajja.
15 Qhanakwa sapjjsma, janitï maynejj Diosan Reinop mä wawjam katoqki ukajja, janipuniw kunjamatsa ukar mantkaniti” sasa.
16 Uka wawanakar qhomjjarusasti, amparamp loqjjatasaw jupanakar bendisïna.
17 Thak saraskäna ukhajja, mä jaqew jupan ukar tʼijunïna, nayraqatapar killptʼasisasti, akham sasaw jupar jisktʼäna: “Suma Yatichiri, ¿wiñay jakañ katoqañatakejj kun lurañajas wakisi?” sasa.
18 Jesusasti juparojj sänwa: “¿Kunatsa suma Yatichiri sista? Janiw khiti jaqes sumäkaspati, jan ukasti Diosakiw sumajja.
19 Jumajj aka mandamientonak yatisktawa: ‘Janiw jaqe masimar jiwayätati, janiw adulterio jucha lurätati, janiw lunthatasïtati, janiw falso testigot saytʼätati, janiw yaqhanakar engañjätati, awkimarus taykamarus respetätawa’” sasa.
20 Uka jaqejj akham sarakïnwa: “Yatichiri, wawatpachwa nayajj taqe ukanak phoqaskta” sasa.
21 Jesusajj munasiñampiw uka jaqer uñkatäna, sarakïnwa: “Ak phoqañamaw wakisi, kunatejj utjktam ukanak aljir saram, pobrenakar churanjjam, ukhamatwa alajjpachan suma imatanakamajj utjani. Ukatjja jutam, nayar arkita” sasa.
22 Uk satasti uka jaqejj wal llaktʼasïna, wali llaktʼataw sarjjäna, walja utjirinïtap layku.
23 Taqe toqer uñtasasti akham sasaw Jesusajj discipulonakapar säna: “¡Qollqen jaqenakatakejj kunja chʼamakïkani Diosan Reinopar mantañajja!” sasa.
24 Arunakap istʼasasti discipulonakajj wal musparapjjäna. Jesusasti saskakïnwa: “Wawanaka, ¡Diosan Reinopar mantañajj kunja chʼamasa!
25 Mä camellotakis mä aguj nayra pasañajj faciläspawa, ukampis qamiritakejj Diosan Reinopar mantañajj jukʼamp chʼamäniwa” sasa.
26 Uk istʼasasti jukʼampiw jupanakajj musparapjjäna, akham sasaw jupar sapjjarakïna: “Ukhamajj ¿khitikis salvatäni?” sasa.
27 Jupanakar uñkatasasti Jesusajj akham sänwa: “Jaqenakatakejj janiw kunjamatsa ukajj luraskaspati, ukampis Diosatakejj janiw chʼamäkiti, jupatakejj taqe kunas lurasikispawa” sasa.
28 Uk istʼasasti Pedrojj akham sasaw jupar sarakïna: “Nanakajj taqe kun jaytasaw jumar arkapjjsma” sasa.
29 Jesusasti sarakïnwa: “Qhanakwa sapjjsma, khititejj naya layku ukhamarak suma yatiyäwinak laykojj utsa, jilanaksa, kullakanaksa, tayksa, awksa, wawanaksa, oraqenaksa jaytki ukajja,
30 taqe ukanakat sipansa patak ukhampwa jichha tiempon katoqani: utanaka, jilanaka, kullakanaka, taykanaka, wawanaka, oraqenaka. Jan waltʼayañatak arknaqatas uñjasirakiniwa, ukampis jutir pachanjja wiñay jakañ katoqani.
31 Nayrankirinakatjja waljaniw qhepankapjjani, qhepankirinakasti nayrankapjjarakiniwa” sasa.
32 Ukatjja Jerusalén markar makatki uka thaknamwa sarasipkäna. Jesusasti jupanak nayraqataw saraskäna, arkirinakapajj wal musparapjjäna, mayninakajj ajjsarapjjarakïnwa. Ukatsti mayampiw jupajj tunka payan apostolonakapar yaqha cheqar irpäna, kunatï jupar paskani ukanakwa yatiyäna, akham sasa:
33 “Jerusalén markaruw makatasktanjja, jaqen Yoqapajj jilïr sacerdotenakampiru escribanakampir katuyataw uñjasini. Jupanakajj jiwayañatakiw jupar juchañchapjjani, yaqha markankir jaqenakaruw katuyapjjarakini.
34 Ukatsti uka jaqenakaw jupat sawkasipjjani, thuskatapjjani, jawqʼjapjjani, jiwayapjjarakini, ukampis kimsa urutwa jupajj jaktanini” sasa.
35 Ukatjja Zebedeon yoqanakapaw jupar jakʼachasipjjäna, Santiagompi Juanampi, juparojj akham sasaw sapjjäna: “Yatichiri, kunanaktï mayipkäma ukanakay churapjjeta” sasa.
36 Jupasti sarakïnwa: “¿Kuns nayajj jumanakar churapjjerisma?” sasa.
37 Jupanakajj akham sapjjarakïnwa: “Jumamp chikay Reinoman qontʼayapjjeta, maynirojj kupëjjamaru, maynirurak chʼeqäjjamaru” sasa.
38 Jesusajj jupanakar sarakïnwa: “Kuntï mayipkta ukjja, janiw jumanakajj yatipktati. ¿Nayajj umtʼaskta uka copat jumanakajj umtʼapjjasmati, jan ukajj kunjamtï nayajj bautisasiskta ukham bautisasipjjasmati?” sasa.
39 Jupanakasti sapjjänwa: “Ukanak lurapjjeristwa” sasa. Jesusasti saskakïnwa: “Cheqansa nayajj umtʼaskta uka copat jumanakajj umtʼapjjätawa, kunjamtï nayajj bautisasisktjja ukham bautisatäpjjätawa.
40 Ukampis khitis nayamp chikajj kupëjjajar jan ukajj chʼeqäjjajar qontʼasini uk sañajj janiw nayar waktʼkituti. Jan ukasti Diosaw khitinakas ukan qontʼasipjjani ukanakarojj ajllini” sasa.
41 Ukanak istʼasasti mayninakajj tunkanpachaw Santiagotakis Juanatakis colerasipjjäna.
42 Ukatwa Jesusajj jupanakar jawsasin akham säna: “Jumanakajj yatipjjtawa, khitinakatï marka apnaqerjam uñjatäpki ukanakajj munañaparuw jaqenakar apnaqapjje, jachʼa jilïrinakas ukhamarakiw jupanakjjar wali munañanïpjje.
43 Jumanak taypinjja janiw ukhamäñapäkiti. Antisas khititejj jumanakat jilïrïñ munki ukajja, jumanakar serviñapawa.
44 Khititejj jumanak taypin nayrankañ munki ukajja, mä esclavjamaw taqenirus serviñapa.
45 Jaqen Yoqapas janiw serviyasir jutkiti, jan ukasti serviriw juti. Jakañap churañatakiw jutaraki, ukhamat waljanir juchat kutsuyañataki” sasa.
46 Ukatsti jupanakajj Jericó markaruw mantapjjäna. Jesusampi discipulonakapampi walja jaqenakampi Jericó markat mistusipkäna ukhajja, mayjasir mä juykhu jaqew thaki jakʼan qontʼatäskäna, jupasti Bartimeo satänwa (awkipajj Timeo satarakïnwa).
47 Nazareno Jesusajj uka cheq saraskatap istʼasajja, akham sasaw jachʼat arnaqasiñ qalltäna: “¡Jesús, Davidan Yoqapa, nayat khuyaptʼayasikitaya!” sasa.
48 Uk istʼasasti jaqenakajj amuktʼam sasaw jupar toqepjjäna. Ukampis jupajj jukʼamp jachʼatwa arnaqasïna, akham sasa: “¡Davidan Yoqapa, nayat khuyaptʼayasita!” sasa.
49 Ukatwa Jesusajj ukjar saytʼasin säna: “Jawsanipjjam” sasa. Jupanakasti akham sasaw uka juykhu jaqer jawsanipjjäna: “¡Jan ajjsaramti! Sartam, jawstamwa” sasa.
50 Uka jaqesti patjja isip liwtasajj mäkiw saythapïna, Jesusan ukaruw sararakïna.
51 Jesusasti akham sänwa: “¿Kunsa nayajj jumatak lurirista?” sasa. Juykhu jaqesti sarakïnwa: “Rabboni, uñjañ munta” sasa.
52 Jesusajj sarakïnwa: “Jichhajj sarjjam, Diosar confiyatam laykojj walikëjjtawa” sasa. Uka jaqejj ukaratpachaw nayrapat waliptjjäna, ukatjja juparuw arkarakïna.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Marcos 10
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
ayr_Latn ayr_Latn ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn eng_Latn